Heidelberg Materials Sement Norge

Heidelberg Materials Sement Norge AS (tidl. Norcem AS) er Norges eneste produsent av sement, med fabrikker i Brevik og Kjøpsvik. Det meste av produksjonen går til markedet i Norge, mens en mindre del blir eksportert, hovedsakelig til Danmark og Island. Sement er hovedingrediens i betong, verdens mest brukte byggemateriale. Geografien i Norge gjør at det meste av produksjonen fraktes med båt til silostasjoner langs kysten, hvor sementen blir distribuert til lokale betongprodusenter, entreprenører og andre kunder.

Kalkstein er hovedråstoffet til sementproduksjon. Det blir i økende grad benyttet alternative råstoffer for å redusere uttak av kalkstein. Flyveaske er et avfallsprodukt fra kullfyrte kraftverk, og utgjør en vesentlig del av de viktigste sementtypene (FA-sement). Også andre avfallsbaserte produkter utnyttes for å tilføre de nødvendige mineralene til produksjonen.

Sementproduksjon er energikrevende, og Norcem har siden midt på 1980-tallet benyttet alternative brensler til erstatning for kull og olje. De alternative brenslene består i hovedsak av bearbeidet næringsavfall. Papir, tekstiler, trevirke, plast og dyremel (forbehandlet avfall fra slakteindustrien) er de viktigste komponentene. I tillegg blir farlig avfall som maling, lakk, oljer og andre kjemikalier bearbeidet til brensel gjennom datterselskapet Heidelberg Materials Miljø AS (tidl. Renor).

Historikk
Norcem AS ble opprettet i 1968 som en fusjon mellom de tre sementfabrikkene i Slemmestad (Christiania Portland Cementfabrik), Brevik (Dalen Portland Cementfabrik) og Kjøpsvik (Nordland Portland Cementfabrik). 

Sementfabrikkene i Brevik og Slemmestad hadde begynt med eksport allerede i mellomkrigstiden, med fjerne destinasjoner som Argentina og Colombia. I 1960-årene økte eksporten vesentlig, blant annet som følge av store kontrakter i Ghana, Liberia og Nigeria. Etableringen av Norcem økte eksportsatsingen ytterligere, ikke minst med etablering av siloterminal i New York. Leveransene i Afrika ble ytterligere forsterket gjennom eierskap og utvikling av lokale selskaper og produksjonsanlegg. Eksporten var på over 1,1 millioner tonn i 1969, men sank vesentlig mot slutten av 1970-tallet.

I løpet av 1970-tallet utviklet Norcem seg til et av landets største industrikonglomerater med hovedvekt på byggematerialer, og en rekke selskaper ble kjøpt opp. Blant selskapene som helt eller delvis var eid av Norcem var: Bratsberg Teglverk, Jøtul, Norcem Betong, Norcem Paper Mill, Det Nordenfjeldske Dampskibsselskab, Norema, Norsk Eternit Fabrikk, Norsk Leca, Zanda, Saga-døren, Siporex/Ytong, Slemmestad Fiberglass / Fjord plast. Sementaktiviteten ble fra 1983 organisert i datterselskapet Norcem Cement.

Norcem var tidlig inne i oljeindustrien gjennom eierskap i en rekke selskaper, blant annet etablering av forsyningsbasen Norsea (North Sea Exploration Services) i Dusavika i Stavanger, boreselskapet Morco (senere Norcem Drilling, Aker Drilling, Transocean Drilling, Procon, Prosafe), selskaper innen korrosjonsbeskyttelse, samt levering av brønnsement og boreslam. 

I 1987 fusjonerte selskapet med Akers mekaniske verksted og dannet Aker Norcem AS. I 1988 ble konsernnavnet endret til Aker AS. Norcem Cement endret navn til Norcem, som ble et rent sementselskap.
I 1995 fusjonerte Aker Sement og Byggevare med Euroc AB og dannet Scancem AB.
I 1999 ble Scancem AB solgt til tyske Heidelberger Zement Gmbh, som i 2001 endret navn til HeidelbergCement. I 2022 endret konsernet navn til Heidelberg Materials. 

I 2023 endret selskapet navn fra Norcem til Heidelberg Materials Sement Norge AS som ledd i en global omprofilering. 

 Administrerende direktør 

 År Navn 1968–1973 Sverre Grøtter 1973–1987 Gerhard Heiberg (fra 1982 som konsernsjef i Norcem, og fra 1987 som konsernsjef i det fusjonerte Aker Norcem) 1982–1987 Ragnar Skaudal (Norcem Cement) 1987–1990  Jan-Erik Erichsen 1990–1996  Axel R. Endresen 1996–2000  Gunnar Syvertsen 2000–2005  Bjørn Mørck2005–2016 Gunnar Syvertsen2017–2019Giv Brantenberg2019–2024John Sunde2024-Vetle Houg

 Eksterne lenker 


Kategori:Sementindustri
Kategori:Norske industriselskaper
Kategori:Byggevareindustri
Kategori:Næringsliv i Narvik
Kategori:Næringsliv i Porsgrunn
Kategori:Etableringer i 1968